Helsingin kaupungin kaupunkiympäristölautakunnalle

Muistutus asemakaavaehdotukseen: Malmi, Pihlajamäki, Rapakivenkuja 2

**Pihlajamäen suojelukaava-aluetta tulee käsitellä kokonaisuutena.**

Suomen Arkkitehtiliiton rakennusperinnön alaosasto Rakennusperintö-SAFA lausuu Rapakivenkuja 2

asemakaavan muutosehdotuksesta seuraavaa:

Helsingin Pihlajamäki on 1960-luvun asuntoalue, joka kokonaisuutena on suojeltu v. 2007 hyväksytyllä

asemakaavalla. Pihlajamäki on myös valtakunnallisesti merkittävä rakennettu kulttuuriympäristö (RKY

2009) ja se on valittu kansainvälisen DOCOMOMO-järjestön hyväksymään suomalaisen modernismin

merkkiteosvalikoimaan. Pihlajamäen arvokkaiksi todettuihin ominaisuuksiin kuuluu veistoksellinen

vastakohta rakennetun alueen ja kallioisen metsämaiseman välillä sekä aikanaan uutta ja edistyksellistä

suunnittelua edustanut rakennuskanta.

Nyt esillä olevassa asemakaavamuutosehdotuksessa on kysymys täydennysrakentamishankkeesta, joka

toteutuessaan olisi suojelukaavan tavoitteiden vastainen ja saattaisi toimia ennakkotapauksena vastaaville

hankkeille paitsi Pihlajamäessä myös muissa suojelluissa kohteissa.

Asemakaavan muutosehdotuksessa tuodaan hankkeen perusteluna esiin Helsingin yleiskaavassa 2016

osoitettu nykytilannetta ja voimassa olevaa asemakaavaa tehokkaampi maankäyttö. Tämä on

harhaanjohtava perustelu, koska yleiskaava lainvoimaisesti myös edellyttää RKY-alueen maisema- ja

kulttuuriympäristöarvojen huomioimista suunnittelussa. Olisi kestämätön menettelytapa, että ilman

kokonaissuunnitelmaa aloitettaisiin alueen tiivistäminen sieltä, minne lisärakentaminen on fyysisesti ehkä

helpointa saada mahtumaan. Tässä menettelytavassa ei olisi mitään takeita siitä, että suojelukaava-alueen

muilla osilla kiinteistönomistajien tasapuolinen mahdollisuus lisärakentamiseen voisi toteutua alueen

arkkitehtonisia arvoja kunnioittavalla tavalla.

Nyt esitetyn asemakaavamuutoksen mukainen lisärakentaminen poikkeaa suojelukaava-alueen

rakentamistavasta mm. kerroslukujen, runkosyvyyksien, julkisivumateriaalien ja rakennusten sijoittelun

suhteen kokonaisuutta olennaisesti rikkovalla tavalla.

Ehdotettu asemakaavamuutoshanke tulee keskeyttää yleiskaava 2016:n ja RKY 2009:n tavoitteiden

vastaisena. Kaiken kehittämisen pohjana alueella tulee olla huolellisesti laadittu ja perusteellisiin

selvityksiin pohjautuva voimassa oleva asemakaavaa sekä sitä täydentävät korjaustapaohjeet.

Helsingissä 11.2.2022 Rakennusperintö-SAFA, johtokunnan puolesta

Aimo Nissi, vpj., arkkitehti

Niina Svartström, arkkitehti